ሰማያዊና መኢአድ እስከ ውህደት የሚያደርስ አብሮ የመሥራት የስምምነት ሰነድ ተፈራረሙ
ኢትዮጵያዊነትን በማስቀደም በርዕዮተ ዓለም፣ በሰላማዊ ትግል ማመንና በተለያዩ ፕሮግራሞቻቸው ተመሳሳይ መሆናቸውን ለአራት ወራት ባደረጉት ‹‹ጥልቅ›› ጥናት ማረጋገጥ መቻላቸውን የገለጹት አንጋፋው ፓርቲ መኢአድና በወጣቶች የተሞላው ሰያማያዊ ፓርቲ እስከ ውህደት የሚያደርስ አብሮ የመሥራት የስምምነት ሰነድ ፊርማ ተፈራረሙ፡፡ሐሙስ መጋቢት 28 ቀን 2009 ዓ.ም. የስምምነት ሰነዱን የፈረሙት የመላው ኢትዮጵያውያን አንድነት ድርጅት (መኢአድ) ሊቀመንበር በዛብህ ደምሴ (ዶ/ር) እና የሰማያዊ ፓርቲ ሊቀመንበር አቶ የሺዋስ አሰፋ ናቸው፡፡ገዥው መንግሥት ኢሕአዴግ ሥልጣን ከያዘበት ጊዜ አንስቶ በርካታ ተቃዋሚ የፖለቲካ ፓርቲዎች ተቋቁመው ለሕዝብ መብት መታገላቸውንና አሁንም ያሉት ጥቂት ፓርቲዎች እየተንቀሳቀሱ መሆናቸውን የተናገሩት የመኢአድ ሊቀመንበር፣ በተናጠል ሲያደርጉት የቆዩት ትግልና እያደረጉት ያሉት እንቅስቃሴ ይህ ነው የሚባል ውጤት አለማምጣቱን ገልጸዋል፡፡ ተባብረውና አንድነት ፈጥረው ለመታገል ያረጉት ጥረትም አለመሳካቱንም አክለዋል፡፡በ1997 ዓ.ም. መኢአድና ኢዴፓን ጨምሮ አራት ፓርቲዎች ቅንጅት ለአንድነትና ለዴሞክራሲ ፓርቲን በጋራ መሥርተው በመወዳደራቸው የሠሩት ታሪክ እንደማይረሳ ጠቁመው፣ ፓርቲዎች ሳይጠናኑና በመካላቸው ችግሮች ቢፈጠሩ እንዴት መፍታት እንዳለባቸው መፍቻ መንገዶችን ሳያስቀምጡ ወደ ውህደት በመግባታቸው ያስመዘገቡት ታሪካዊ ውጤት ተግባራዊ ሳይሆን መቅረቱን አስረድተዋል፡፡ መጨረሻቸውም ወደ ምክር ቤት ሳይሆን ወደ እስር ቤት መሆኑን አክለዋል፡፡መኢአድና ሰማያዊ ፓርቲ ከቅንጅት ልምድ በመውሰድ ወደፊት የሐሳብ ልዩነት ቢፈጠር እንኳን የመፍቻ መፍትሔዎችን በማስቀመጥ ‹‹እኔ ያልኩት ይሁን›› የሚለውን ትክክለኛ ያልሆነ አካሄድ እንዴት ማስቀረት እንዳለባቸው፣ ‹‹የራስን ጥቅም ከማስቀደም ይልቅ ሕዝብን ማስቀደም ስለሚችሉበት ሁኔታ ‹‹ጥቅል›› ዳሰሳ በማድረግ ወደፊት እስከ ውህደት የሚያደርሳቸውን ስምምነት ለማድረግ መስማማታቸውንም  ገልጸዋል፡፡ሁለቱም ፓርቲዎች በጋራ ለመሥራት የሚያስችላቸውን የስምምነት ሰነድ ሲፈርሙ በቀጣይ ለሚያደርጉት ውህደት በር ከፋች መሆኑን የጠቆሙት ሊቀመንበሩ፣ ፓርቲዎቹ በሥልጣን ላይ ያለውን መንግሥት በሰላማዊ ትግል በማሸነፍ ከቃል በዘለለ ዴሞክራሲያዊ ሥርዓት መገንባትና ዜጎችን የሥልጣን ባለቤት ለማድረግ ያላቸውን ቁርጠኝነት ግምት ውስጥ ያስገባ መሆኑንም አብራርተዋል፡፡አብሮ የመሥራት ስምምነት ሰነዱን ለመፈረም ከመዘጋጀታቸው በፊት ከሁለቱም ፓርቲዎች ሦስት ሦስት አባላት ያሉበት ኮሚቴ ተቋቁሞ ከአራት ወራት በላይ ጥናት መደረጉን በድጋሚ ያስታወሱት የሰማያዊ ፓርቲ ሊቀመንበር አቶ የሺዋስ ሲሆኑ፣ ሁለቱ ፓርቲዎች በመመርያዎቻቸው፣ በደንቦቻቸው፣ በፕሮግራሞቻቸውና በሌሎች የሰላማዊ ትግል ሥልቶቻቸው ሁሉ ተመሳሳይ ሆነው መገኘታቸውን አስረድተዋል፡፡ ከሁለቱ ፓርቲዎች በተጨማሪ ኢዴፓና መኢዴፓም ተመሳሳይ አሠራር ስላላቸው አብረው ለመሥራት እየተነጋገሩ መሆኑንም አቶ የሺዋስ ጠቁመዋል፡፡ የፓርቲዎቹ ዓላማና አሠራር ተመሳሳይነት ምክንያቱ ሁሉም ፓርቲዎች የተመሠረቱት ከመኢአድ በወጡ አባላት በመሆናቸው መሆኑንም ገልጸዋል፡፡መኢአድ ከመሥራቹ ፕሮፌሰር አሥራት ወልደየስ ጀምሮ ብዙ መስዕዋትነትን የከፈለ ፓርቲ መሆኑን የመኢአድ ሊቀመንበር አስታውሰው፣ ተጠናክሮና ወደ አንድ ፓርቲ በመምጣት ገዥውን ፓርቲ በሰላማዊ ትግል በማሸነፍ የዴሞክራሲ መስታወት ሆነው ማሳየት እንዳለባቸው አሳስበዋል፡፡ከአንድነት ለዴሞክራሲና ለፍትሕ ፓርቲ (አንድነት) ጋር አብሮ ለመሥራትና ለመዋሀድ ጫፍ ላይ እንደተደረሰ ከተነገረና ብዙ ከተባለ በኋላ ሳይሳካ መቅረቱን በማስታወስ፣ ከሰማያዊ ፓርቲ ጋር የሚደረገው ስምምነት ምን የተለየ ነገር ተገኝቶ ተመሳሳይ እንቅስቃሴ ለማድረግ እነደተነሱ ለቀረበላቸው ጥያቄ ምላሽ ሰጥተዋል፡፡ጥያቄው ተገቢ መሆኑን በመጥቀስ ምላሽ የሰጡት አመራሮቹ፣ መኢአድና አንድነት ሁሉን ነገር ጨርሰው አንድ ለመሆን ጫፍ ላይ ሲደርሱ ችግር የገጠማቸው በገዥው ፓርቲና አንዳንድ አባላት በፈጠሩት ችግር መሆኑን አስረድተዋል፡፡ ነገር ግን አሁን መኢአድና ሰማያዊ ፓርቲዎች የሚያደርጉት ስምምነት ወይም ውህደት አካላዊ ሳይሆን የአዕምሯዊ ግንኙነት በመሆኑ፣ በቀላሉ የሚፈርስ ወይም ችግር የሚከሰትበት አለመሆኑን ገልጸዋል፡፡ ሰማያዊ ፓርቲ በወጣቶች የተቋቋመ ሲሆን፣ መኢአድ ደግሞ በዕድሜ በገፉ አመራሮች የሚንቀሳቀስ ከመሆኑ አንፃር መተካካትን ጨምሮ በሐሳብ ልዩነቶች ላይ እንዴት መቀራረብ ወይም መስማማት እንደሚችሉም ጥያቄ ቀርቦላቸዋል፡፡ ልጅ አባቱን እንደሚተካ ግልጽ መሆኑንና ሰማያዊ ፓርቲ ደግሞ የመኢአድ የልጅ ልጅ መሆኑን የመኢአድ አመራሮች ጠቁመው፣ ‹‹የልጅ ልጁ ሰማያዊ ፓርቲ መኢአድን ይተካል፤›› ብለዋል፡፡ ችግሮቹ ተፈትተው የሁለቱ ፓርቲዎች ውህደት በሌሎቹም ፓርቲዎች ተደግፎ የገዥው ፓርቲ የሰላም አደጋ ሆነው እንደሚወጡም አስረድተዋል፡፡ሁለቱ ፓርቲዎች ያላቸውን ሀብትና የአባላት ብዛት ተጠይቀው ምላሽ የሰጡት የጥናት ኮሚቴው ሰብሳቢና የመኢአድ ዋና ጸሐፊ አቶ አዳነ ጥላሁን ናቸው፡፡ ሁለቱም ፓርቲዎች በ281 ወረዳዎች፣ በ39 ቀጣናዎችና በአምስት ልዩ ቀጣናዎች እየተንቀሳቀሱ መሆኑን ጠቁመው፣ የአባላት ብዛትና ያላቸው የሀብት መጠንን ከመግለጽ ተቆጥበዋል፡፡የስምምነቱ ሰነድ ፊርማ ካበቃ በኋላ አቶ የሺዋስ ባደረጉት የመዝጊያ ንግግር እንደገለጹት፣ የኢትዮጵያን ሕዝብ የሥልጣን ባለቤት ለማድረግ ብዙ ትግል ተደርጓል፡፡ ትብብሮች ሰላማዊ ለውጥ አምጥተዋል ባይባልም ለሰላማዊ ትግል መጎልበት አስተዋጽኦ  አድርገዋል፡፡ ገዥው መንግሥት ኢሕአዴግም እየኖረ ያለው በራሱ ጥንካሬ ሳይሆን በተፎካካሪዎች ድክመት ነው፡፡ ዋናውም ድክመት ትብብሮችን አድርጎ የማስቀጠልና የማስፈጸም ቁርጠኝነት ማጣት መሆኑን ተናግረዋል፡፡የተበታተነ ኃይል በተለይ በምርጫ ወቅት ድምፅን ስለሚከፋፍል ለገዥው መንግሥት የራሱን ጉልህ አስተዋጽኦ ማድረጉን የገለጹት አቶ የሺዋስ፣ በ1997 ዓ.ም. ለፓርቲዎች ተከፍቶ የነበረው ሰፊ የመወዳደሪያ ሜዳ ውጤቱ ምን እንደነበር ማስታወስ በቂ መሆኑን አውስተዋል፡፡ በአውሮፓና በአሜሪካ ሁለትና ሦስት ፓርቲዎች ብቻ ለውድድር የሚቀርቡት በአማራጭ ሐሳብ እጥረት ሳይሆን፣ መራጩን ሕዝብ ላለማደናገር ሐሳባቸውን በማጠጋጋት ስለሚቀርቡ መሆኑንም አቶ የሺዋስ በምሳሌነት ጠቅሰዋል፡፡ ብዙ ነገሮችን ተቋቁሞ እዚህ የደረሰው መኢአድ፣ ከተቋቋመ አጭር ዕድሜ ካስቆጠረውና አማራጭ ኃይል ለመሆን ከበቃው ሰማያዊ ፓርቲ ጋር አብሮ ለመሥራት ያደረገውን ስምምነት ከዳር ለማድረስና ሕዝቡን የሥልጣን ባለቤት ለማድረግ፣ ሁለቱም ፓርቲ አንድ ሆኖና ተባብሮ መሥራት እንዳለባቸው አሳስበዋል፡፡